Man vermoor glo jonger broer(Argieffoto: SA Polisie) ’n Jong man van Limpopo verskyn vandag (Vrydag) in die hof op aanklagte van moord nadat hy na bewering vroeër vandeesweek sy 12-jarige boetie met ’n skerp voorwerp doodgesteek het. Die voorval het Woensdagaand by die twee broers se huis in Mapela buite Mokopane (Potgietersrus) plaasgevind. Brig. Motlafela Mojapelo, woordvoerder van die polisie, sê in ’n verklaring die broers het glo oor ’n huissleutel baklei waarna die ouer broer (20) sy jonger boetie met ŉ skerp voorwerp gesteek het. Hy is op die toneel dood waarna die verdagte homself aan die polisie oorgegee het. Volgens Mojapelo het die polisie die huis besoek waar hulle die kind in ’n plas bloed aangetref het. Die oorledene was ’n graad 7-leerder aan die Sebiloane Primary School. Lt.genl. Nneke Ledwaba, provinsiale polisiekommissaris, het die voorval ten sterkste veroordeel.